Italie: condane des autoritâts europeanis pai atacs cuintri dai rom
“Lis misuris metudis in vore in Italie no tegnin cont dai dirits umans e dai principis umanitaris e a podaressin stiçâ altris episodis di xenofobie.” A dîlu al è stât il comissari european pai dirits umans, Thomas Hammarberg, in riferiment ae politiche dal stât talian pai rom e pai sinti. No dome no son stâts fats dai progrès inte protezion dai dirits umans di chestis popolazion – al spieghe Hammarberg – ma, denant dai atacs violents cuintri dai rom, no si à vût une protezion reâl des fuarcis di polizie talianis e, par zonte, cierts grups o personaçs politichis e diviers mieçs di informazion a àn fintremai mostrât une aprovazion, direte o indirete, par chescj fats. A front di cheste situazion il comissari european pai dirits umans si à declarât une vore preocupât, ancje parcè che il stât talian al jere bielzà stât condanât des autoritâts europeanis intal 2005 pe sô politiche sui rom. In chê volte la Italie si veve impegnade a garantî ai rom e ai sinti dai nivei di tutele in linie cun chei europeans, ma impen di lâ ta chê direzion si è daûr a lâ in piês.
Font: Sucardrom, 30-31/07/08; La Repubblica, 30/07/08
fur_Latn fur_Latn vec_Latn